钦定古今图书集成/明伦汇编/氏族典/第095卷 > 苏亮
## 钦定古今图书集成/明伦汇编/氏族典/第095卷 > 苏亮

按《周书苏亮传》：“亮字景顺，武功人。少通敏，博学，好属
文，善章奏，举秀才。魏齐王萧宝夤引为参军。后宝夤
开府，复为其府主簿。从宝夤西征，转记室参军。宝夤
迁大将军，仍为之掾，寻行武功郡事。宝夤作乱，以亮
为黄门侍郎。及宝夤败，唯亮获全。长孙稚、尔朱天光
等西讨，并以亮为郎中，专典文翰。累迁镇军将军、光”
禄大夫、散骑常侍、岐州大中正。贺拔岳为关西行台，
引亮为左丞，典机密。魏孝武西迁，除吏部郎中，加卫
将军、右光禄大夫。大统二年，拜给事黄门侍郎，领中
书舍人。魏文帝子宜都王式为秦州刺史，以亮为司
马。七年，复为黄门郎，加骠骑将军。八年，迁都官尚书、
使持节、行北华州刺史，封临泾县子，除中书监，领著
作，修《国史》。十四年，除秘书监、车骑大将军、仪同三司，
寻拜大行台尚书，出为岐州刺史。朝廷以其作牧本
州，特给路车鼓吹，先还其宅，然后入州，世以为荣。十
七年，征拜侍中，卒于位，赠本官。所著文笔数十篇，颇
行于世。